

Sinulle, joka lähdit Kuutin ja Emon matkalle

On ilo, että valitsit Kuutti ja Emo -satukirjan ja lähdit mukaan Kuutin, Emon sekä heidän ystäviensä seikkailuun Saimaan ainutlaatuiseen maailmaan.

Käsissäsi olevan kirjan tuotosta lahjoitan osan saimaannorppien suojelemiseen, jotta Kuutti ja Emo saisivat elää turvallisesti myös tuleville sukupolville.

Jokainen kirja auttaa omalla pienellä tavallaan pitämään huolta puhtaasta Saimaasta ja sen arvokkaasta luonnosta.

Sinä olet mukana suojelemassa Kuutin ja Emon kotia – siitä olen erityisen iloinen.

Saimaa oli aivan tyyni. Aurinko nousi hiljaa saaren metsän takaa ja sai veden kimaltamaan kuin taikapeili. Järven pinnalla kellui pieni Kuutti, hylkeenpoikanen, joka venytteli eväänsä ja haukotteli.

”Tänään lähdetään seikkailuun!” Kuutti sanoi ja sukelsi veden alle kuplien.

Saimaa on suuri, kirkasvetinen järvi Itä-Suomessa. Se on täynnä saaria, poukamia, kallioita ja salaisuuksia. Siellä asuu monia eläimiä, ja myyttejäkin kulkee sen aalloilla.

Emo, Kuutin lempeä äitinorppa, katseli poikansa riemua. ”Muista pysyä lähellä. Saimaa on suuri, ja sen syvyyksissä voi piileskellä monenlaista.”

Kuutti nyökytti, mutta mielessä kupli jo jännitys. Mitä kaikkea voisikaan nähdä ja oppia?

He uivat pitkin saarten sokkeloita. Kalliot kohosivat kuin vanhat portinvartijat, ja pienten poukamien hiekkarannat kutsuivat lepäämään aamuauringon lämpöön.

Hetken uituaan he tapasivat kuikan nimeltä Kaapo, joka kellui kaislikon reunassa. Se kampasi sulkiaan siistin järjestelmällisesti samalla, kun tuijotti pilviä kulmat kurtussa.

”Aamun sumu katosi kaksi tuntia aikaisemmin kuin eilen... onhan se mielenkiintoista”, hän mutisi ja kaivoi höyhenistään pienen säähavainnointikirjansa.

”Kaapo kuikka on Saimaan oma säätieteilijä”, sanoi Emo hymyillen.

”Ennustan, tarkkailen, mittaan ja merkitsen säähavainnot muistikirjaani. Silloin tällöin unohdan, mitä olin tekemässä”, Kaapo lisäsi ja nauroi kurisevasti.

Sitten hän vakavoitui hetkeksi ja katsoi Kuuttia. ”Muistakaa, että joskus täytyy pysähtyä. Vain silloin voi kuulla, mitä hiljaisuus ja luonto kertoo.”

Hetken kuluttua Kaapo sukelsi. Kuutti räpäytti silmiään – ja sitten Kaapo pulpahti pintaan toisaalla, aivan yllättäen.

Kuutti ja Emo jatkoivat matkaa ja sukelsivat salaisen luolan suulle.

Luolan suu oli hämärä, ja vesi sen ympärillä tuntui tavallista viileämmältä ja syvemmältä. Kuplat nousivat hitaasti, aivan kuin nekin kuuntelisivat jotakin.

Kuutti kurkisti sisään ja huudahti: ”Äiti… siellä on varjo!”

Luolan uumenissa lepäsi suuri hauki. Se oli vanha ja arvokas, ja sen kyljet olivat tummat kuin syvä vesi. Leuat olivat leveät ja silmät kirkkaat kuin lasi, täynnä aikaa ja kokemusta.

Hauki murahti syvällä ja rauhallisella äänellä: ”Tänne tulevat vain ne, jotka osaavat kuunnella veden vanhoja lauluja.”

Kuutti kallisti päätään. ”Millaisia ne laulut ovat?”

Hauki liikahti hitaasti, ja vesi värähti.

”Ne syntyvät kivistä, jotka ovat olleet täällä kauan ennen minua. Ne tulevat jäästä, joka on sulanut keväisin, ja tuulesta, joka on puhaltanut järven yli tuhansia kertoja. Ne elävät sadepisaroissa, virtaavassa vedessä ja siinä hiljaisuudessa, joka ympäröi sinua, kun kaikki muu vaikenee.”

”Tiedä tämä Kuutti pieni– veden vanhat laulut muistavat kaiken”, hauki jatkoi. ”Ne laulut kertovat, miten järvemme hengittää ja elää.”

Emo kumarsi kunnioittavasti. ”Kuljemme vain ohitse. Näkemiin, vanha viisas.”

Hauki nyökkäsi hitaasti.

Luola tuntui lämpimämmältä, ja vesi alkoi jälleen virrata pehmeästi, aivan kuin se olisi hyräillyt hiljaa.

Kun he jatkoivat matkaa pois hauen kotiluolalta, vesi tuntui äkkiä levottomalta. Virrat kiertyivät outoihin pyörteisiin ja kuplat nousivat pinnalle kuin jokin olisi tapahtumassa.

Silloin heidän eteensä ui suuri taimen, jonka hopeinen kylki välkehti kuin valo syvyyksistä.

Hän oli Tyyne Taimen, virtojen vartija.

”Pysähtykää, ystävät”, Tyyne sanoi rauhallisella mutta voimakkaalla äänellä. ”Vesi kertoo, että muutos on tulossa. Kun virtaus kiihtyy ja pohja kuohuu, silloin taivas usein tummuu.”

Kuutti katsoi häntä uteliaasti. ”Miksi virtaus on tärkeää?”

Tyyne hymyili kalojen tapaan, silmissään tarkkaavainen katse.

”Virta vie happea ja siemenet uusiin poukamiin. Se sekoittaa vettä, jotta kaikki pysyy elossa. Se on Saimaan sydämen syke. Kun virta muuttuu, me kaikki tunnemme sen – ja osaamme varautua.”

Emo nyökkäsi ymmärtäväisesti. ”Kiitos, Tyyne. Me seuraamme veden merkkejä.”

Tyyne kaartoi syvyyksiin, ja hänen hopeinen kylkensä välähti vielä kerran ennen kuin katosi.

Hetken oli aivan hiljaista.

Sitten vesi alkoi kuplia iloisesti.

Yhtäkkiä heidän eteensä suhahti pieni, hoikka kala, joka pyörähti ilmassa kuin sirkuspelle.

Hän oli Mauno Muikku, Saimaan iloinen valokuvaaja!

Maunolla oli mukanaan erikoinen kamera, jonka hän oli rakentanut simpukankuorista ja vanhan uppotukin palasista. Hänen silmänsä säihkyivät innosta.

”Sano muikku! Sano muikku!” Mauno hihkui. ”Tehän näytätte ihan sankareilta virtojen keskellä!”

KLIK! RÄPS!

Kamera välähti, ja kuplat tanssivat veden pinnassa.

Kuutti säpsähti ensin, mutta sitten alkoi nauraa ja heilautti eväänsä kuin oikea sankari. Emokin hymyili.

”Minä tallennan hetkiä”, Mauno sanoi ylpeänä. ”Koska jokainen hetki on tärkeä – varsinkin sellainen, jossa ollaan yhdessä.”

Ja ennen kuin

